BEGRUNDELSE

1. BAGGRUND FOR FORSLAGET

1.1. Formålet med bilaget om luftfartssikkerhed til samarbejdsmemorandummet

Organisationen for International Civil Luftfart (ICAO) er en særorganisation under FN, der fungerer som et globalt forum for civil luftfart. ICAO arbejder på at opfylde sin vision om sikkerhed, security og bæredygtig udvikling inden for civil luftfart via et samarbejde blandt dens medlemsstater. ICAO har Chicago-konventionen angående international civil luftfart af 1944 som retsgrundlag. ICAO dækker p.t. 191 lande.

EU arbejder tæt sammen med ICAO. Først og fremmest hører flere af Chicago-konventionens aspekter under EU's kompetence: ICAO arbejder aktivt med politikker på områderne sikkerhed, security, miljø og lufttrafikstyring. For det andet udgør ICAO's standarder og krav grundlaget for EU-lovgivningen. Derudover overtages internationale standarder vedrørende security inden for luftfarten i EU-lovgivningen. For EU er det derfor væsentligt at deltage i ICAO's arbejde og politiske beslutningstagning for at bidrage til solide globale luftfartspolitikker. Den europæiske civile luftfartsindustris konkurrenceevne står også på spil. Af samme grund deltager andre globale aktører også aktivt i ICAO's aktiviteter.

EU og ICAO har indgået et samarbejdsmemorandum (MoC) om en udvidet ramme for samarbejde[1]. Samarbejdsmemorandummet fastlægger, at security er et af de områder, hvor der skal etableres samarbejde mellem parterne, og det skal behandles i samarbejdsmemorandummet i et specifikt bilag om security inden for luftfarten. Bilaget skal bidrage til bedre security inden for international luftfart og udpeger samarbejdsområder, der bl.a. vil indebære udveksling af relevante oplysninger vedrørende security, udstationering af eksperter og finansiering af særlige foranstaltninger med hensyn til security. Der er allerede udarbejdet et bilag om luftfartssikkerhed, og det er også meningen, at der skal udarbejdes bilag om henholdsvis miljø og lufttrafikstyring. Bilaget om security inden for luftfarten er således det andet bilag til samarbejdsmemorandummet.

Vedtagelsen af et bilag om security inden for luftfarten indskrænker ikke EU-medlemsstaternes rettigheder eller pligter i medfør af Chicago-konventionen og berører heller ikke forbindelserne mellem EU-medlemsstaterne og ICAO via medlemsstaternes medlemskab af ICAO.

1.2. Proceduremæssige aspekter

Kommissionen fik bemyndigelse fra Rådet til at forhandle samarbejdsmemorandummet den 17. december 2009. Efter EU's undertegnelse[2] og indgåelse[3] af samarbejdsmemorandummet trådte det i kraft den 29. marts 2012, efter at parterne havde meddelt, at de havde gennemført de respektive interne procedurer, som var nødvendige for dets ikrafttræden.

Artikel 218, stk. 9, i traktaten om Den Europæiske Unions funktionsmåde fastlægger, at Rådet på forslag af Kommission vedtager en afgørelse om fastlæggelse af, hvilke holdninger der skal indtages på Unionens vegne i et organ, der er nedsat ved en aftale, når dette organ skal vedtage beslutninger, der har retsvirkning.

I henhold til artikel 3 i Rådets afgørelse 2012/243/EU[4] om indgåelse af et samarbejdsmemorandum mellem Den Europæiske Union og Organisationen for International Civil Luftfart fastlægger Rådet den holdning, som Unionen skal indtage i det fælles udvalg nedsat i henhold til artikel 7, stk. 1, i samarbejdsmemorandummet med hensyn til vedtagelsen af yderligere bilag til memorandummet samt ændringer heraf, jf. artikel 7, stk. 3, litra c), i memorandummet

Der kræves derfor en rådsafgørelse om den holdning, som EU skal indtage i det fælles udvalg med hensyn til beslutningen om at vedtage et bilag om security inden for luftfarten.

1.3. Overensstemmelse med andre EU-politikker og -mål

Bilaget om security inden for luftfarten vil fremme de grundlæggende mål for den europæiske luftfartspolitik over for tredjelande i kraft af et formaliseret samarbejde mellem ICAO og EU inden for dette område.

2. RESULTAT AF HØRINGER AF INTERESSEREDE PARTER OG KONSEKVENSANALYSE

Medlemsstaterne blev regelmæssigt informeret i løbet af forhandlingsprocessen.

3. JURIDISKE ASPEKTER AF FORSLAGET

3.1. Resumé af forslaget

Bilaget om security inden for luftfarten vil styrke samarbejdet med ICAO med henblik på at skabe et diskussionsforum om security inden for luftfarten, udveksling af relevante oplysninger vedrørende security, fremme af foranstaltninger med hensyn til security og regionalt samarbejde og udstationering af eksperter.

3.2. Retsgrundlag

Artikel 100, stk. 2, sammenholdt med artikel 218, stk. 9, i traktaten om Den Europæiske Unions funktionsmåde.

3.3. Nærhedsprincippet

Aftalen omfatter spørgsmål, hvor EU har kompetence, og hvor der er behov for at opretholde forbindelser med ICAO på EU-niveau.

3.4. Proportionalitetsprincippet

En sådan aftale er nødvendig for at sammenlægge EU's indsats og skabe grundlaget for bedre koordinering mellem medlemsstaterne.

4. VIRKNINGER FOR BUDGETTET

Dette bilag om security inden for luftfarten har ingen virkninger for budgettet[5].

2012/0222 (NLE)

Forslag til

RÅDETS AFGØRELSE

om den holdning, som Den Europæiske Union skal indtage i Det Fælles EU-ICAO-Udvalg vedrørende afgørelsen om vedtagelsen af et bilag om security inden for luftfarten til samarbejdsmemorandummet mellem Den Europæiske Union og Organisationen for International Civil Luftfart om en ramme for et styrket samarbejde

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 100, stk. 2, sammenholdt med artikel 218, stk. 9,

under henvisning til forslag fra Europa-Kommissionen og

ud fra følgende betragtninger:

(1) Rådets afgørelse 2012/243/EU af 8. marts 2012 om indgåelse af et samarbejdsmemorandum mellem Den Europæiske Union og Organisationen for International Civil Luftfart om en ramme for et styrket samarbejde og om fastlæggelse af proceduremæssige ordninger i forbindelse hermed[6] (i det følgende benævnt "samarbejdsmemorandummet") trådte i kraft den 29. marts 2012.

(2) I henhold til artikel 7, stk. 3, litra c), i samarbejdsmemorandummet kan det fælles udvalg, der er nedsat ved artikel 7, stk. 1, i samarbejdsmemorandummet, vedtage bilag til samarbejdsmemorandummet.

(3) Det er hensigtsmæssigt at fastlægge den holdning, som Den Europæiske Union skal indtage i det fælles udvalg med hensyn til vedtagelsen af et bilag om security inden for luftfarten, som skal tilføjes til samarbejdsmemorandummet—

VEDTAGET DENNE AFGØRELSE:

Artikel 1

Den holdning, som Den Europæiske Union skal indtage i Det Fælles EU-ICAO-Udvalg, jf. artikel 7, stk. 3, litra c), i samarbejdsmemorandummet mellem Den Europæiske Union og Organisationen for International Civil Luftfart om en ramme for et styrket samarbejde (samarbejdsmemorandummet), med hensyn til vedtagelsen af et bilag om luftfartssikkerhed til memorandummet, baseres på det udkast til Det Fælles EU-ICAO-Udvalgs afgørelse, der er knyttet til denne afgørelse.

Artikel 2

Denne afgørelse træder i kraft på dagen for dens vedtagelse.

Udfærdiget i Bruxelles, den […].

På Rådets vegne

Formand

BILAG 1

UDKAST

AFGØRELSE TRUFFET AF DET FÆLLES EU-ICAO-UDVALG

af …

om vedtagelsen af et bilag om security inden for luftfarten til samarbejdsmemorandummet mellem Den Europæiske Union og Organisationen om International Civil Luftfart om en ramme for et styrket samarbejde

DET FÆLLES EU-ICAO-UDVALG HAR —

under henvisning til samarbejdsmemorandummet mellem Den Europæiske Union og Organisationen for International Civil Luftfart om en ramme for et styrket samarbejde (ICAO-samarbejdsmemorandummet), særlig artikel 7, stk. 3, litra c), og

ud fra følgende betragtning:

Det er hensigtsmæssigt at knytte et bilag om security inden for luftfarten til ICAO-samarbejdsmemorandummet —

VEDTAGET DENNE AFGØRELSE:

Artikel 1

Bilaget til denne afgørelse vedtages herved og udgør en integrerende del af ICAO-samarbejdsmemorandummet.

Artikel 2

Denne afgørelse træder i kraft på dagen for vedtagelsen.

Udfærdiget i

På Det Fælles EU-ICAO-Udvalgs vegne

Formænd

BILAG 2 "BILAG II – SECURITY INDEN FOR LUFTFARTEN

1. Mål

1.1 Parterne er enige om at samarbejde om security inden for luftfarten inden for rammerne af det samarbejdsmemorandum (MOC) mellem Den Europæiske Union og Organisationen for International Civil Luftfart (ICAO), der er undertegnet i Montreal den 28. april 2011 og i Bruxelles den 4. maj 2011.

1.2 I tråd med deres tilsagn om at opnå et hensigtsmæssigt og bæredygtigt niveau for security inden for luftfarten på globalt plan, særligt gennem ICAO's standarder og anbefalet praksis (SARP), aftaler parterne at arbejde tæt sammen i forbindelse med deres aktiviteter inden for security.

2. Anvendelsesområde

2.1 I bestræbelserne på at opfylde målene i punkt 1 aftaler parterne at samarbejde ved at:

a) opretholde en regelmæssig dialog om anliggender af gensidig interesse vedrørende security inden for luftfarten

b) opretholde en regelmæssig udveksling af relevante oplysninger vedrørende security inden for luftfarten i overensstemmelse med gældende regler

c) deltage i aktiviteter, der vedrører security inden for luftfarten

d) analysere staters overholdelse af ICAO's standarder, efterlevelse af anbefalet praksis og effektive implementering af et tilsynssystem for security inden for luftfarten, hvor det er relevant

e) overvåge EU-staters overholdelse af ICAO's standarder, efterlevelse af anbefalet praksis og effektive implementering af et tilsynssystem for security inden for luftfarten

f) fortsætte samarbejdet om fastsættelse af forskrifter og standarder

g) udvikle og levere teknisk bistand

h) fremme regionalt samarbejde

i) udveksle eksperter og

(j) stille uddannelse relateret til security inden for luftfarten til rådig.

3. Gennemførelse

3.1 Parterne kan fastsætte arbejdsgange med angivelse af de i fællesskab aftalte mekanismer og procedurer med henblik på reelt samarbejde på de områder, som er omhandlet i punkt 2.1. Disse arbejdsgange skal vedtages af det fælles udvalg.

4. Dialog

4.1 Parterne indkalder regelmæssigt til møder og/eller telekonferencer for at drøfte anliggender af gensidig interesse vedrørende security inden for luftfarten og koordinerer aktiviteter, hvor dette er relevant.

5. Deling af oplysninger, forskning/undersøgelser og analyser vedrørende security inden for luftfarten

5.1 Med forbehold for deres gældende regler indfører parterne arbejdsgange, hvori det specificeres, hvilke oplysninger og analyser man kan dele med hinanden på grundlag af oplysninger, der indsamles af deres respektive audit- og inspektionsprogrammer, samt den delingsmekanisme, der skal sikre fortroligheden af de oplysninger, der modtages fra den anden part, jf. artikel 6 i samarbejdsmemorandummet.

5.2 Parterne samarbejder om aktiviteter vedrørende security inden for luftfarten ved hjælp af udveksling af relevante og hensigtsmæssige data, forskning, undersøgelser, oplysninger og dokumentationsmaterialer samt ved at lette gensidig deltagelse i møder.

6. Deltagelse i aktiviteter, der vedrører security inden for luftfarten

6.1 Med henblik på gennemførelsen af dette bilag og i overensstemmelse med fastlagte regler eller procedurer opfordrer hver part i givet fald den anden part til at deltage i aktiviteter og møder vedrørende security inden for luftfarten med henblik på at sikre et nært samarbejde og koordinering. De nærmere vilkår for denne deltagelse fastsættes i arbejdsgange, som parterne aftaler.

7. Regler og forskrifter

7.1 Hver part skal sikre, at den anden part holdes underrettet om alle dens relevante love, administrative bestemmelser, standarder, krav og anbefalede praksis, som kan påvirke gennemførelsen af dette bilag, tillige med eventuelle ændringer heraf.

7.2 Parterne underretter hinanden rettidigt om eventuelle foreslåede ændringer af deres relevante love, administrative bestemmelser, standarder, krav og anbefalede praksis, for så vidt som disse ændringer kan have indflydelse på dette bilag.

7.3 Med den globale harmonisering af forskrifter og standarder vedrørende security inden for luftfarten for øje holder parterne indbyrdes samråd om tekniske forskrifter angående security i luftfarten i regelfastsættelsens forskellige faser eller i SARP-udviklingsprocesserne, og de kan indbydes til at deltage i de associerede tekniske organer, når dette er relevant.

7.4 Parterne forelægger i god tid hinanden oplysninger om afgørelser og henstillinger, der får indflydelse på security inden for luftfarten.

7.5 Når det er relevant, indgår EU i en dialog med ICAO om at levere tekniske oplysninger i tilfælde, hvor der opstår spørgsmål om overensstemmelse med ICAO's standarder og efterlevelse af ICAO's anbefalede praksis som følge af anvendelsen af EU-lovgivningen.

8. Teknisk bistand

8.1 Parterne koordinerer deres bistand til stater for at sikre en effektiv udnyttelse af ressourcer og forebygge dobbeltarbejde, og de udveksler oplysninger vedrørende projekter og programmer om teknisk bistand, der har relation til security inden for luftfarten.

8.2 I det omfang, det skønnes nødvendigt, arbejder parterne tæt sammen om at hjælpe EU-stater og andre stater med at forbedre graden af deres effektive implementering af statslige tilsynssystemer for security inden for luftfarten og graden af deres overholdelse af ICAO's SARP. Dette samarbejde omfatter, men er ikke begrænset til, informationsudveksling, fremme af dialog mellem de berørte parter og koordinering af en eventuel teknisk bistand.

9. Regionalt samarbejde

9.1 Parterne giver forrang til aktiviteter, der sigter mod at fremskynde implementeringen af SARP i de tilfælde, hvor den regionale indfaldsvinkel rummer muligheder for bedre omkostningseffektivitet, tilsyn og/eller standardiseringsprocesser.

10. Ekspertbistand

10.1 Uden at ekspertbistandsordninger, som er skabt uden for dette bilags anvendelsesområde, berøres, bestræber parterne sig på efter anmodning at stille eksperter med teknisk erfaring på relevante områder vedrørende security indenfor luftfarten til rådighed for hinanden med henblik på at udføre opgaver og deltage i aktiviteter, som hører under dette bilags anvendelsesområde. Betingelserne for denne ekspertbistand specificeres i en arbejdsgang mellem parterne.

11. Uddannelse

11.1 Når det er relevant, letter hver part den anden parts personales deltagelse i sine eventuelle uddannelsesprogrammer om security inden for luftfarten.

11.2 Parterne udveksler oplysninger om materialer til uddannelsesprogrammer om security inden for luftfarten og koordinerer og samarbejder om udvikling af uddannelsesprogrammer, hvor det er hensigtsmæssigt.

11.3 I forbindelse med aktiviteter, der er omhandlet i punkt 9, samarbejder parterne om at lette og koordinere deltagelsen i uddannelsesprogrammer for praktikanter fra stater eller regioner, hvortil en af parterne yder teknisk bistand.

12. Revision

12.1 Parterne tager regelmæssigt gennemførelsen af dette bilag op til revision og tager om nødvendigt den relevante udvikling inden for politikker eller forskrifter i betragtning.

12.2 En revision af dette bilag udføres af det fælles udvalg, som er nedsat i medfør af samarbejdsmemorandummets artikel 7.

13. Ikrafttræden, ændringer og ophør

13.1 Dette bilag træder i kraft på dagen for dets vedtagelse i det fælles udvalg, og det gælder, indtil det opsiges.

13.2 Arbejdsgange, som aftales i henhold til dette bilag, træder i kraft på dagen deres for vedtagelse i det fælles udvalg.

13.3 Eventuelle ændringer af eller opsigelser af arbejdsgange, som er vedtaget i henhold til dette bilag, aftales i det fælles udvalg.

13.4 Dette bilag kan når som helst opsiges af en af parterne. Denne opsigelse får virkning 6 måneder efter den ene parts modtagelse af et skriftligt opsigelsesvarsel fra den anden part, medmindre den nævnte opsigelse efter gensidig aftale mellem parterne trækkes tilbage før udløbet af denne seks måneders frist.

13.5 Med forbehold af andre bestemmelser i denne artikel gælder det, at hvis samarbejdsmemorandummet opsiges, opsiges samtidig dette bilag og eventuelle arbejdsgange, der er vedtaget i medfør af det".

[1] EUT L 232 af 9.9.2011, s. 2, og EUT L 121 af 8.5.2012, s. 16.

[2] EUT L 232 af 9.9.2011, s. 1.

[3] EUT L 121 af 8.5.2012, s. 16.

[4] EUT L 121 af 8.5.2012, s. 16.

[5] Samarbejdsmemorandummet er blevet tildelt et årligt budget på 500 000 EUR om året for perioden 2011-2013.

[6] EUT L 121 af 8.5.2012, s. 16.